Maelezo ya Kihistoria ya Falme Tatu: Kongo, Matamba na Angola (kwa Kiitalia: Istorica Descrizione de' tre regni Congo, Matamba ed Angola) ni kitabu kirefu kilichoandikwa na Giovanni Antonio Cavazzi da Montecuccolo, mmisionari wa shirika la Kikatoliki la Ndugu Wadogo Wakapuchini kutoka Italia. Alitumwa kama mmisionari nchini Angola alipofanya kazi kati ya miaka 1654 na 1677. Kazi hiyo iliagizwa na Ofisi kwa Uinjilishaji wa Mataifa katika Vatikani, wakati Cavazzi aliporudi kutoka safari yake ya kwanza ya umisionari kwenda Angola mnamo 1668. Alikamilisha rasimu ya maandishi hayo karibu 1671, lakini alipata upinzani kutoka kwa Kanisa, haswa kwa sababu ya hadithi nyingi za miujiza, ambazo zilizuia kuchapishwa kwake. Baada ya muda, kazi ya kuhariri kazi hiyo alipewa mwingine, Fortunato da Alamandini, ambaye alikihariri, na mwishowe kilichapishwa mnamo 1687 huko Bologna. Toleo la pili lilionekana huko Milano mnamo 1690. Cavazzi alianza kuandika kazi hii karibu na mwaka 1660, labda baada ya kushuhudia kuongoka na kubatizwa kwa Malkia Njinga, ambako aliona kama miujiza. Aliandika rasimu kadhaa za kazi ambayo aliiita "Misione Evangelica" ambayo aliikamilisha mnamo 1668.